Minen vruntliken grot tovoren ghescreven mit beheghelicheyt. Willet weten, erwerdighen heren, borghermestere unde radmen der stad Revall, dat de Dalkerles, mynes gnedighen heren des koninghes bure in Sweden, hebben sik gesammelt in eyne grote partie, sik to settende jeghen ere herschop. Ok so hebben my somlike myner vrunt toghescreven, dat se sik hebben ghedacht hiir vor Raseborgh dat slot to bestallende. Worumme bidde ik jw, erwerdighen heren, dat gy my lenen willen twe edder dre kamerbussen to eyner tiit; de ik jw wol to danke weddersenden wil edder jw se ok to betalende, off se vordervet worden, vor so vele, also se wert sin. Dar her Diderik up der Heyde wol vor loven schal, off gy des van em vorseende werden. Ok bidde ik juwe werdicheyt my eynen man mede to sendende, de mit bussen scheten kan, to eyner tiit; deme wil ik sines arbeydes wol lonen unde senden en jw wedder, wen jw beheghelik is*. Item, leven erwerdighen heren, also ik juwer erwerdicheyt wol eer togescreven hebbe, dat oft ik wes dar to juwer stad sande, dat id mochte dar in juwer stad velich unde gheleydet wesen to unde aff, welk gy an dessen dach an guder vruntschop wol geholden hebben, dar ik jw vruntliken vor danke. Nw were ik begherende noch vortan, dat off ik dar wes sende to juwer stad, dat dat mochte ghevelighet unde gheleydet wesen dar in juwer stad to unde aff vor de juwen unde alle deghennen, der gy mechtich moghen wesen, welk ik gherne jeghen jw vorschulden wil mit alleme gude, wor ik kan unde mach. Erwerdighen heren. Wes juwe erwerdicheyt hiirane don konde edder wolde, dar bidde ik juwen beseghelden openen breff up my to sendende. Unde wan ik juwen breff darup hadde, so hadde ik ghedacht eyne kiste edder twe dar an jw erbaren rad to sendende edder an eynen anderen guden vrunt, to truwer hant my unde myner husvrouwen edder ok unsen erven. Hiir beghere ik juwe lefflike antwarde van mit dessen sulven boden, also vorscreven is. Ik bevele jw deme almechtighen Gode unde siner leven moder Marien to ewighen tiden sunt unde salich, to my to bedende also to juwem guden vrunde. Gescreven uppe Raseborgh des midwekens na sunte Margareten daghe. Otto Pogwisch ridder. Adress: An de erwerdighen heren, borghermestere unde radmen der stad Reval, kome desse breff mit aller werdicheyt.